Καθώς πλησιάζει η αργία της 28ηςΟκτωβρίου και έχει ήδη βγει το πρόγραμμα του Οκτωβρίου, στη σωματειακή επιτροπή PDS του Κλαδικού Σωματείου Χρηματοπιστωτικού δεχτήκαμε ερωτήσεις σχετικά με το **τι ισχύει όταν ο εργαζόμενος έχει ρεπό σε αργία**.

Στις επιχειρήσεις συνεχούς λειτουργίας, όπως η PDS, ο εργοδότης , σε περίπτωση που το ρεπό συμπέσει σε ημέρα **υποχρεωτικής αργίας** είναι υποχρεωμένος στο τέλος του μήνα να **καταβάλλει ένα επιπλέον ημερομίσθιο στον εργαζόμενο**. Η παραπάνω υποχρέωση του εργοδότη απορρέει απο τις διατάξεις του αστικού κώδικα περί ανυπαίτιου κωλύματος , διότι ο εργοδότης με δική του ευθύνη δίνει ρεπό στον εργαζόμενο στερώντας του μια παραπάνω ημέρα ξεκούρασης.

Σύμφωνα με το Κέντρο Πληροφόρησης Εργαζομένων και Ανέργων της ΓΣΕΕ, οι ημέρες υποχρεωτικής αργίας είναι 25η Μαρτίου, η Δευτέρα του Πάσχα, η εορτή της Κοιμήσεως της Θεοτόκου (15η Αυγούστου), η εορτή της Γεννήσεως του Χριστού (25η Δεκεμβρίου), ενώ προαιρετικές αργίες είναι η 28η Οκτωβρίου και η 1η Μαΐου, ενώ η πληρωμή της **παραπάνω ημέρας εμφανίζεται στην μισθοδοσία με την ονομασία εργασία σε ρεπό**. Οτιδήποτε διαφορετικό από τα παραπάνω αποτελεί **παραβίαση της εργατικής νομοθεσίας**.

Στο παρελθόν οι εργαζόμενοι στην PDS – αλλά και αλλού – έχουν έρθει αρκετές φορές αντιμέτωποι με την παραβίαση της εργατικής νομοθεσίας. Υπενθυμίζουμε πως δεν καταβάλλεται το επίδομα ακουστικού, δεν δίνεται γραπτώς η απόρριψη αιτημάτων αδείας , οι εργαζόμενοι υποχρεώνονται να δηλώσουν διάλειμμα για να πάνε στην τουαλέτα ενώ μόλις πρόσφατα και κατόπιν πιέσεων από το Κλαδικό Σωματείο Χρηματοπιστωτικού και της σωματειακής επιτροπής εφαρμόστηκε η ανάπαυση 11 ωρών μεταξύ βαρδιών.

Ζητάμε άμεσα :

**- Να πληρωθούν όλοι οι συνάδελφοι τις ημέρες υποχρεωτικής αργίας που χρεώθηκαν ρεπό.**

**- Να δοθούν αυξήσεις στους μισθούς σε ΟΛΟΥΣ τους εργαζόμενους που να καλύπτουν ΤΟΥΛΑΧΙΣΤΟΝ τις απώλειες από την αύξηση του φόρου και των ασφαλιστικών εισφορών.**

**- Να αυξηθεί ο χρόνος διαλείμματος.**

**- Να δίνονται 2 σαββατοκύριακα ρεπό το μήνα σε όλους.**